**ZAPISNIK**

**2. SEJE STRATEŠKEGA SVETA ZA ZDRAVSTVO**

četrtek, 2. 2. 2023

Prisotni člani: dr. Erik Brecelj, Azra Herceg, dr. Tit Albreht, Monika Ažman, Gregor Cuzak, dr. Petra Došenović Bonča, dr. Vojko Flis, dr. Branko Gabrovec, dr. Marko Jaklič, dr. Radko Komadina, mag. Dolores Kores, mag. Dorjan Marušič, dr. Peter Radšel, Rok Ravnikar, Tjaša Sobočan, mag. Egon Stopar, mag. Mira Šavora, dr. Iztok Takač, mag. Ana Vodičar

Odsotni: dr. Valentina Prevolnik Rupel, dr. Anže Dolinar, dr. Grega Strban

Ostali prisotni: Petra Škofic, Simona Pirnat Skeledžija, Nuša Kerč, Erik Scheriani, Miha Mohorčič, mag. Tamara Kozlovič, Vid Čopi, Katarina Rotar, Matjaž Trontelj, dr. Igor Papič, dr. Igor Švab, dr. Gregor Majdič, dr. Zdravko Kačič, Hajdi Kosednar, Anka Rode, Srečko Ocvirk

Sejo Strateškega sveta za zdravstvo, ki se je pričela ob 16.00 uri, je vodil predsednik strateškega sveta, dr. Erik Brecelj.

**Dnevni red:**

1. Potrditev zapisnika
2. Potrditev dnevnega reda
3. Potrditev delovnih skupin
4. Problematika in rešitve na primarnem nivoju (mag. Egon Stopar, Rok Ravnikar)
5. Predstavitev načrta za povečanje vpisa na obe MF (dr. Iztok Takač)
6. Potrditev Poslovnika SSZ
7. Predlogi za naslednjo sejo
8. Razno

**AD/1**

Strateški svet je bil seznanjen z zapisnikom 1. seje Strateškega sveta za zdravstvo.

**SKLEP št. 1:** Zapisnik 1. seje strateškega sveta je potrjen.

**AD/2**

Predsednik strateškega svetaje v nadaljevanju predstavil dnevni red 2. seje. Predlagano je bilo, da se točka o povečanem vpisu na medicinske fakultete obravnava pred točko o problematiki in rešitvah na primarnem nivoju.

**SKLEP ŠT. 2:** Strateški svet je potrdil spremenjen dnevni red.

**AD/3**

Potrjene so bile na 1. seji predlagane delovne skupine.

Potrjene delovne skupine:

1. Financiranje zdravstva (vodi dr. Valentina Prevolnik Rupel)
2. Digitalizacija (vodi Tjaša Sobočan)
3. Kakovost in varnost (vodi mag. Dorjan Marušič)
4. Upravljanje (vodi Dolores Kores)
5. Absentizem (vodi dr. Anže Dolinar)
6. Nujna medicinska pomoč (vodi dr. Peter Radšel)
7. Primarni nivo (vodi mag. Egon Stopar)
8. Zdravstvena nega in timi (vodi Monika Ažman)
9. Dodiplomsko izobraževanje (vodi dr. Iztok Takač)
10. Pacienti; opis stanja in komunikacija z njimi (vodi Gregor Cuzak)

**SKLEP ŠT. 3**: Strateški svet je potrdil ustanovitev delovnih skupin.

**AD/4**

Dr. Iztok Takač in dr. Igor Švab sta predstavila načrt za povečanje vpisa na Medicinski fakulteti v Ljubljani in Medicinski fakulteti v Mariboru. Izpostavljeno je bilo, da so finančna vlaganja v sistem nujno potrebna. Obe fakulteti se srečujeta s podobnimi izzivi – prostorska in kadrovska stiska ter izvajanje klinične vaje za študente. Odstotek študentov, ki uspešno zaključijo izobraževanje je zelo visok. Zaradi neenakomerne razporeditve zobozdravstvene oskrbe v Sloveniji je dolgoročno potrebno povečati tudi vpisna mesta za študente stomatologije. Po predstavljenem načrtu je sledila razprava, kjer je minister za visoko šolstvo, znanost in inovacije izpostavil vprašanje noveliranja Zakona o zagotavljanju finančnih sredstev za investicije v slovensko zdravstvo v letih od 2021 do 2031 ter povečanje habilitacij za mentorje kliničnih vaj. Predlogi ukrepov za ohranitev zdravstvenega kadra v Sloveniji bodo predstavljeni na eni izmed naslednjih sej. Nasloviti je treba tudi problematiko zdravstvene nege.

**SKLEP ŠT. 4: Delovna skupina za dodiplomsko izobraževanje bo na seji SSZ v drugi polovici februarja predstavila predloge kratko-, srednje- in dolgoročnih ukrepov za povečanje števila zdravnikov in drugih zdravstvenih delavcev v Sloveniji.**

**AD/5**

Problematiko na primarni ravni zdravstvenega varstva je predstavil mag. Egon Stopar. Sledila je razprava o nalogah vodstev zavodov, možnih organizacijskih rešitvah in vlogi občin. Nato je Rok Ravnikar predstavil obremenjenost družinskih zdravnikov ter izpostavil področja, ki jih je treba nasloviti (povečanje dostopnosti do primarnega nivoja, zmanjšanje obremenitev, stimulacija zaposlenih, povečanje privlačnosti specializacije ter kakovostno in varno okolje). Sledila je razprava o pomenu družinskega zdravnika in njegovega tima za celoten zdravstveni sistem.

**SKLEP ŠT. 5**: **Delovna skupina za primarni nivo bo na seji SSZ konec februarja predstavila predloge kratko-, srednje- in dolgoročnih ukrepov za sistemske rešitve primarnega zdravstvenega varstva.**

Seja se je zaključila ob 19.55 uri.

Zapisal: Miha Mohorčič

dr. Erik Brecelj

predsednik Strateškega sveta za zdravstvo

Priloge:

* lista prisotnosti